EESTI ADVOKATUURI JUHATUS

ISTUNGI PROTOKOLL

16. aprill 2019. a nr 8

Tallinn

Advokaadi eesti keele nõue

Aukohtul tekkis vandeadvokaat A-ga aukohtu istungil vesteldes kahtlus, et advokaat ei vasta AdvS § 23 lg 1 p 4 nõudele. Tulenevalt AdvS § 23 lg 1 p‑st 4 peab advokaat valdama kõnes ja kirjas eesti keelt. Aukohtu istungil soovis advokaat asja arutada vene keeles. Eesti keeles ei olnud advokaat valmis ega võimeline suhtlema ka aukohtu palvel.

Advokaat esitas juhatusele oma eesti keele oskuse tõendamiseks 2001. aastal väljastatud eesti keele tasemeeksami tunnistuse, mille kohaselt on ta sooritanud algtaseme eksami. Vastavalt keeleseaduse § 39 lg 1 p-le 1 loetakse enne 2008. aasta 1. juulit väljastatud eesti keele algtaseme tasemetunnistus vastavaks eesti keele B1-taseme tunnistusele.

Keeleseaduse § 23 lg 1 kohaselt peab avalik-õigusliku juriidilise isiku liige oskama ja kasutama eesti keelt tasemel, mis on vajalik teenistuskohustuste või tööülesannete täitmiseks. Vabariigi Valitsuse määruse „Ametniku, töötaja ning füüsilisest isikust ettevõtja eesti keele oskuse ja kasutamise nõuded“ § 9 p 11 kohaselt nõutakse advokatuuri liikmetelt C1-tasemel eesti keele oskust.

Juhatus

O T S U S T A S:

Kohustada advokaati esitama juhatusele hiljemalt 07.05.2019 tasemetunnistus, mis tõendab eesti keele valdamist C1 tasemel.